title: 2011/213/UE: Decizia Consiliului din 9 martie 2011 privind încheierea Acordului dintre Comunitatea Europeană și Guvernul Japoniei de cooperare în domeniul științei și tehnologiei#Acord între Comunitatea Europeană și Guvernul Japoniei de cooperare în domeniul științei și tehnologiei

text:
               6.4.2011

               RO

               Jurnalul Oficial al Uniunii Europene

               L 90/1

         DECIZIA CONSILIULUI
   din 9 martie 2011
   privind încheierea Acordului dintre Comunitatea Europeană și Guvernul Japoniei de cooperare în domeniul științei și tehnologiei
   (2011/213/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 186 coroborat articolul 218 alineatul (6) litera (a) punctul (v),
   având în vedere propunerea Comisiei Europene,
   având în vedere avizul Parlamentului European,
   întrucât:

               (1)

               Comisia a negociat, în numele Comunității Europene, un acord de cooperare în domeniul științei și tehnologiei cu Guvernul Japoniei.

               (2)

               Prezentul acord a fost semnat de reprezentanții părților la 30 noiembrie 2009 la Bruxelles sub rezerva încheierii acestuia la o dată ulterioară.

               (3)

               Ca urmare a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și i-a succedat acesteia.

               (4)

               Acordul ar trebui încheiat în numele Uniunii,

         ADOPTĂ PREZENTA DECIZIE:
   Articolul 1
   Acordul dintre Comunitatea Europeană și Guvernul Japoniei de cooperare în domeniul științei și tehnologiei se aprobă în numele Uniunii.
   Textul acordului este atașat la prezenta decizie.
   Articolul 2
   Comisia adoptă poziția Uniunii care urmează a fi luată în cadrul comitetului mixt instituit prin articolul 6 alineatul (1) din acord în ceea ce privește modificările la acord, în conformitate cu articolul 13 alineatul (5) din acord.
   Articolul 3
   Președintele Consiliului procedează, în numele Uniunii, la notificarea prevăzută la articolul 13 alineatul (1) din acord și comunică următoarea notificare Guvernului Japoniei:

      „Ca urmare a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și i-a succedat acesteia și, începând cu data respectivă, exercită toate drepturile Comunității Europene și preia toate obligațiile acesteia. Prin urmare, referirile la «Comunitatea Europeană» în textul acordului se citesc, după caz, ca referiri la «Uniunea Europeană»”.

   Articolul 4
   Prezenta decizie intră în vigoare la data adoptării.

      Adoptată la Bruxelles, 9 martie 2011.

            Pentru Consiliu

            Președintele

         CSÉFALVAY Z.

      ACORD
      între Comunitatea Europeană și Guvernul Japoniei de cooperare în domeniul științei și tehnologiei
      COMUNITATEA EUROPEANĂ (denumită în continuare „Comunitatea”)
      și
      GUVERNUL JAPONIEI,
      DORIND să promoveze în continuare relațiile strânse de prietenie existente între Japonia și Comunitate și fiind conștienți de dezvoltarea rapidă a cunoașterii științifice și de contribuția pozitivă a acesteia la promovarea cooperării bilaterale și internaționale;
      DORIND să extindă sfera cooperării științifice și tehnologice într-o serie de domenii de interes comun prin stabilirea unui parteneriat productiv în scopuri pașnice și în vederea unor avantaje reciproce;
      FIIND CONVINȘI că o astfel de cooperare și aplicarea rezultatelor acesteia va contribui la dezvoltarea economică și socială a Japoniei și a Comunității;
      DORIND să stabilească un cadru formal pentru desfășurarea activităților globale de cooperare care urmează să consolideze cooperarea științifică și tehnologică dintre părți,
      CONVIN URMĂTOARELE:
      Articolul 1
      (1)   Părțile încurajează, dezvoltă și facilitează activitățile de cooperare în temeiul prezentului acord în domeniile științei și tehnologiei în scopuri pașnice.
      (2)   Activitățile de cooperare în temeiul prezentului acord se desfășoară pe baza principiilor următoare:

                  (a)

                  contribuții și avantaje reciproce și echitabile;

                  (b)

                  acces reciproc la programele, proiectele și instalațiile de cercetare pentru cercetătorii științifici invitați;

                  (c)

                  schimbul în timp util de informații care ar putea afecta activitățile de cooperare desfășurate în temeiul prezentului acord;

                  (d)

                  promovarea societății bazate pe cunoaștere, în serviciul dezvoltării economice și sociale a Japoniei și a Comunității.

            Articolul 2
      (1)   Activitățile de cooperare în temeiul prezentului acord cuprind activități directe de cooperare și activități indirecte de cooperare.
      (2)   În sensul prezentului acord:

                  (a)

                  prin termenul „părțile” se înțelege Guvernul Japoniei și Comunitatea;

                  (b)

                  prin termenul „activități directe de cooperare” se înțelege activități de cooperare între părți sau între agențiile acestora;

                  (c)

                  prin termenul „activități indirecte de cooperare” se înțelege activitățile de cooperare dintre persoane din Japonia și din Comunitate, desfășurate în temeiul programelor și proiectelor de cercetare și dezvoltare;

                  (d)

                  prin termenul „programe și proiecte de cercetare și dezvoltare” se înțelege programul-cadru de cercetare și dezvoltare tehnologică derulat de Comunitate sau programele și proiectele de cercetare și dezvoltare din cadrul sistemului de finanțare pe bază competitivă derulat de Guvernul Japoniei, de agențiile acestuia sau de instituțiile sale oficiale;

                  (e)

                  prin termenul „persoane” se înțelege:

                              (i)

                              în ceea ce privește Japonia, orice cetățean al Japoniei sau orice persoană juridică înființată în temeiul legislației naționale a Japoniei; și

                              (ii)

                              în ceea ce privește Comunitatea, orice cetățean al statelor membre ale Comunității sau orice persoană juridică înființată în temeiul legislației naționale a statelor membre ale Comunității sau al dreptului comunitar;

                  (f)

                  prin termenul „agenții” se înțelege:

                              (i)

                              în ceea ce privește Japonia, agențiile guvernamentale ale Japoniei; și

                              (ii)

                              în ceea ce privește Comunitatea, Comisia Europeană;

                  (g)

                  prin termenul „instituții oficiale” se înțelege instituțiile oficiale ale căror bugete și planuri de funcționare sunt aprobate de ministerele de resort din Guvernul Japoniei și ale căror programe și proiecte de cercetare și dezvoltare finanțate pe bază competitivă sunt incluse, cu acordul acestora, în respectivele programe și proiecte de activități indirecte de cooperare;

                  (h)

                  termenul „drepturi de proprietate intelectuală” are înțelesul dat sintagmei „proprietate intelectuală” la articolul 2 din Convenția de instituire a Organizației Mondiale a Proprietății Intelectuale, semnată la Stockholm, la 14 iulie 1967.

            Articolul 3
      (1)   Activitățile directe de cooperare pot avea următoarele forme:

                  (a)

                  întâlniri sub diverse forme, cum ar fi cele la nivel de experți, pentru a dezbate și a face schimb de informații cu privire la subiecte științifice și tehnologice cu caracter general sau specific și pentru a identifica proiecte și programe de cercetare și dezvoltare care ar putea fi desfășurate în cooperare;

                  (b)

                  schimburi de informații cu privire la activități, politici, practici, precum și la legislația și reglementările în domeniul cercetării și dezvoltării;

                  (c)

                  vizite și schimburi de oameni de știință, de personal tehnic și de alți experți în domenii generale sau specifice;

                  (d)

                  implementarea oricăror alte forme de activități de cooperare care ar putea fi identificate, propuse și decise de Comitetul mixt de cooperare științifică și tehnologică prevăzut la articolul 6 din acord.

            (2)   În scopul desfășurării de activități indirecte de cooperare, orice persoană a unei părți poate participa la programele și proiectele de cercetare și dezvoltare derulate de cealaltă parte, de agențiile sau instituțiile oficiale ale acesteia, în conformitate cu legislația și normele administrative ale celeilalte părți și sub rezerva prevederilor anexelor I și II la prezentul acord.
      Articolul 4
      Detaliile și procedurile urmate de fiecare dintre activitățile de cooperare desfășurate în temeiul prezentului acord se pot decide între părți, între agențiile sau instituțiile oficiale ale acestora implicate în respectiva activitate de cooperare.
      Articolul 5
      În ceea ce privește activitățile directe de cooperare desfășurate în temeiul prezentului acord, fiecare parte sau agențiile sale poate (pot) permite, după caz, cu consimțământul celeilalte părți sau al agențiilor acesteia, participarea cercetătorilor și a organizațiilor din ansamblul comunității științifice, inclusiv din sectorul privat.
      Articolul 6
      (1)   Pentru a asigura implementarea eficace a prezentului acord, părțile înființează un comitet mixt de cooperare științifică și tehnologică (denumit în continuare „comitetul mixt”). Comitetul mixt este coprezidat de funcționari din Ministerul Afacerilor Externe al Japoniei și din Comisia Europeană.
      (2)   Comitetul mixt are următoarele funcții:

                  (a)

                  schimbul de informații și opinii cu privire la chestiuni de politică în domeniul științei și tehnologiei;

                  (b)

                  identificarea, propunerea și decizia cu privire la activități de cooperare desfășurate în temeiul prezentului acord;

                  (c)

                  examinarea și discutarea realizărilor în cadrul activităților de cooperare desfășurate în temeiul prezentului acord;

                  (d)

                  consilierea și încurajarea părților în ceea ce privește implementarea prezentului acord;

                  (e)

                  evaluarea periodică a accesului reciproc la programele și proiectele de cercetare și dezvoltare, a dispozițiilor aplicabile cercetătorilor invitați, precum și a măsurilor concrete de îmbunătățire a accesului și de asigurare a eficacității principiului reciprocității menționat la articolul 1 din prezentul acord.

            (3)   Deciziile comitetului mixt se iau prin consens.
      (4)   Comitetul mixt se reunește la date convenite de comun acord, de preferință cel puțin o dată la fiecare doi ani.
      (5)   Guvernul Japoniei și Comunitatea găzduiesc alternativ reuniunile comitetului mixt, cu excepția cazului în care se convine altfel.
      (6)   Pentru reuniunile comitetului mixt, cheltuielile de deplasare și de cazare ale participanților se suportă de către partea de care aceștia aparțin. Orice alte costuri asociate cu reuniunile comitetului mixt se suportă de către partea gazdă.
      (7)   Comitetul mixt își adoptă regulamentul de procedură.
      (8)   Atunci când nu este reunit în sesiune, comitetul mixt poate lua decizii prin canale diplomatice.
      Articolul 7
      Implementarea prezentului acord este condiționată de disponibilitatea fondurilor corespunzătoare și de legislația și normele administrative aplicabile ale fiecăreia dintre părți.
      Articolul 8
      (1)   Informațiile științifice și tehnologice fără caracter exclusiv, care rezultă din activitățile directe de cooperare, pot fi puse la dispoziția publicului de oricare dintre părți prin canale obișnuite și în conformitate cu procedurile curente ale agențiilor participante.
      (2)   Drepturile de proprietate intelectuală și informațiile confidențiale generate de, utilizate în cursul sau obținute din activitățile de cooperare în temeiul prezentului acord sunt tratate în conformitate cu prevederile anexei II la prezentul acord.
      Articolul 9
      Fiecare parte depune toate eforturile, în conformitate cu legislația și normele sale administrative, pentru a pune la dispoziția persoanelor care desfășoară activități de cooperare în temeiul prezentului acord toate facilitățile necesare în vederea facilitării liberei circulații și șederi a cercetătorilor participanți la respectivele activități de cooperare, precum și de a ușura intrarea și ieșirea de pe teritoriile lor a materialelor, datelor sau echipamentelor destinate a fi utilizate în cadrul respectivelor activități de cooperare.
      Articolul 10
      Prevederile prezentului acord nu aduc atingere drepturilor și obligațiilor legate de acorduri existente și viitoare de cooperare între părți sau între Guvernul Japoniei și guvernul oricăruia dintre statele membre ale Comunității.
      Articolul 11
      Toate chestiunile sau litigiile privind interpretarea sau implementarea prezentului acord se soluționează prin consultări reciproce între părți.
      Articolul 12
      Anexele I și II la prezentul acord fac parte integrantă din prezentul acord.
      Articolul 13
      (1)   Prezentul acord intră în vigoare la data la care părțile se informează reciproc, prin schimb de note diplomatice, cu privire la îndeplinirea procedurilor interne respective necesare pentru intrarea în vigoare a prezentului acord.
      (2)   Prezentul acord rămâne în vigoare pe o perioadă de cinci ani, precum și ulterior, cu excepția cazului în care este reziliat de oricare dintre părți, la sfârșitul perioadei inițiale de cinci ani sau în orice alt moment ulterior acesteia, printr-un preaviz, în scris, de cel puțin șase luni transmis de partea care intenționează să rezilieze acordul.
      (3)   Rezilierea acordului nu afectează desfășurarea activităților de cooperare derulate în temeiul prezentului acord și care nu au fost finalizate la data rezilierii acestuia, nici drepturile și obligațiile specifice rezultate în conformitate cu anexa II la prezentul acord.
      (4)   Fiecare parte poate evalua impactul prezentului acord și al activităților desfășurate în temeiul acestuia la fiecare cinci ani, iar partea care realizează o evaluare informează cealaltă parte cu privire la rezultatele respectivei evaluări. Fiecare parte va depune toate eforturile pentru a facilita evaluarea realizată de cealaltă parte.
      (5)   Prezentul acord poate fi modificat de comun acord de către părțile contractante printr-un schimb de note diplomatice. Modificările intră în vigoare în aceleași condiții cu cele prevăzute la alineatul (1) anterior, cu excepția cazul în care se convine altfel.
      Prezentul acord și anexele I și II la prezentul acord se întocmesc în două exemplare originale în fiecare din limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă, suedeză și japoneză, fiecare dintre aceste texte fiind autentic în egală măsură. În cazul unor divergențe de interpretare, textele în limbile engleză și japoneză prevalează asupra celorlalte versiuni.

         DREPT CARE, subsemnații, pe deplin autorizați de către Comunitatea Europeană și respectiv de către Guvernul Japoniei, au semnat prezentul acord.
         Încheiat la Bruxelles, la treizeci noiembrie două mii nouă.

               Pentru Comunitatea Europeană

               Pentru Guvernul Japoniei

         ANEXA I

            TERMENII ȘI CONDIȚIILE PRIVIND PARTICIPAREA PERSOANELOR ÎN PROGRAME ȘI PROIECTE DE CERCETARE ȘI DEZVOLTARE

                     I.

                     Atunci când, în cadrul prezentului acord, o parte, agențiile sau instituțiile oficiale ale acesteia încheie, cu o persoană a celeilalte părți, un contract privind programe sau proiecte de cercetare și dezvoltare, cealaltă parte depune, dacă i se solicită, eforturi pentru a oferi, într-o măsură rezonabilă și fezabilă, tot sprijinul necesar sau util primei părți menționate, agențiilor sau instituțiilor oficiale ale acesteia în vederea implementării în bune condiții a unui astfel de contract.

                     II.

                     Persoanele din Japonia pot participa la programul-cadru de cercetare și dezvoltare tehnologică derulat de Comunitate. Această participare a persoanelor din Japonia respectă regulile de participare, diseminare și implementare ale programului-cadru.

                     III.

                     Persoanele din Comunitate pot participa la programele și proiectele de cercetare și dezvoltare, finanțate pe bază competitivă, derulat de Guvernul Japoniei, agențiile sau instituțiile oficiale ale acestuia în domenii științifice și tehnologice similare cu cele vizate de programul-cadru de cercetare și dezvoltare tehnologică. Participarea persoanelor din Comunitate respectă legislația și normele administrative din Japonia, precum și regulile pertinente privind participarea, diseminarea și implementarea programului sau proiectului respectiv.

         ANEXA II

            DREPTURILE DE PROPRIETATE INTELECTUALĂ ȘI INFORMAȚIILE CONFIDENȚIALE

         I.   Drepturile de proprietate intelectuală ale părților în cadrul activităților directe de cooperare

                     1.

                     Următoarele reguli se aplică drepturilor de proprietate intelectuală rezultate din activități directe de cooperare, cu excepția drepturilor de autor și a drepturilor conexe prevăzute la punctul 3 de mai jos.

                                 (a)

                                 Drepturile de proprietate intelectuală aparțin părții sau agențiilor acesteia care generează proprietatea intelectuală respectivă. În cazul în care proprietatea intelectuală a fost generată prin activitatea comună, părțile sau agențiile acestora se consultă în vederea unui acord privind proprietatea asupra sau alocarea drepturilor de proprietate intelectuală, luându-se în considerare contribuția fiecăreia dintre părți sau a agențiilor acestora.

                                 (b)

                                 Partea sau agențiile acesteia care deține (dețin) drepturile de proprietate intelectuală acordă o licență de utilizare a drepturilor respective celeilalte părți sau agențiilor acesteia în vederea desfășurării tuturor activităților directe de cooperare, dacă acest lucru este necesar pentru a permite celeilalte părți sau agențiilor acesteia să își desfășoare propria activitate în cadrul proiectului specific derulat în temeiul prezentului acord. În cazul brevetelor sau al prototipurilor, licența respectivă se acordă cu scutire de la plata de redevențe. Acordarea unei licențe de utilizare a oricăror drepturi de proprietate intelectuală în temeiul prezentului paragraf este supusă legilor și normelor administrative aplicabile fiecăreia dintre părți și condițiilor convenite între părți sau între agențiile acestora înainte de începerea proiectului.

                     2.

                     Partea sau agențiile acesteia care deține (dețin) drepturile de proprietate intelectuală utilizate în cursul activităților directe de cooperare acordă o licență de utilizare a drepturilor respective celeilalte părți sau agențiilor acesteia pentru desfășurarea tuturor activităților directe de cooperare, dacă acest lucru este necesar pentru a permite celeilalte părți sau agențiilor acesteia să își desfășoare propria activitate în cadrul proiectului specific desfășurat în temeiul prezentului acord. Acordarea unei licențe de utilizare a oricăror drepturi de proprietate intelectuală în temeiul prezentului punct este supusă legilor și normelor administrative aplicabile fiecăreia dintre părți și condițiilor convenite între părți sau între agențiile acestora înainte de începerea proiectului.

                     3.

                     Următoarele reguli se aplică drepturilor de autor și drepturilor conexe ale părților sau agențiilor acestora:

                                 (a)

                                 În cazul în care una dintre părți publică date științifice și tehnice, informații și rezultate, prin intermediul ziarelor, articolelor, rapoartelor, înregistrărilor video și dispozitivelor de stocare digitală, rezultate din activitățile directe de cooperare, partea respectivă va face toate eforturile în vederea obținerii, pentru cealaltă parte, a unei licențe gratuite, neexclusive și scutite de la plata de redevențe în toate țările în care este disponibilă protecția prin drepturi de autor, pentru traducerea, reproducerea, adaptarea, transmiterea și difuzarea publică a rezultatelor respective.

                                 (b)

                                 Pe fiecare exemplar al unei lucrări protejate prin drepturi de autor, distribuit în mod public în sensul literei (a) anterioare, trebuie indicat numele autorului (autorilor) lucrării, cu excepția cazului în care unul dintre autori refuză în mod explicit să fie indicat. De asemenea, exemplarele trebuie să conțină o mențiune vizibilă în mod clar privind sprijinului cooperativ al părților.

               II.   Informații confidențiale în activitățile directe de cooperare

         Următoarele norme se aplică informațiilor confidențiale ale părților sau ale agențiilor acestora:

                     1.

                     Atunci când comunică celeilalte părți sau agențiilor acesteia informații necesare pentru desfășurarea activităților directe de cooperare, fiecare parte precizează care sunt informațiile pe care dorește să le păstreze confidențiale.

                     2.

                     Partea care primește informațiile confidențiale sau agențiile acesteia poate, pe propria răspundere, să comunice informațiile confidențiale respective agențiilor sale sau persoanelor angajate de acestea sau de partea însăși, în cazul în care acest lucru este necesar pentru agențiile sau persoanele respective în scopul desfășurării activității proprii în cadrul proiectelor specifice în temeiul prezentului acord.

                     3.

                     Cu consimțământul prealabil, exprimat în scris, al părții care furnizează informațiile confidențiale, cealaltă parte sau agențiile acesteia poate difuza aceste informații pe un plan mai larg decât se prevede la punctul 2 anterior. Părțile sau agențiile lor cooperează în vederea stabilirii procedurilor privind solicitarea și obținerea autorizației prealabile scrise pentru o astfel de difuzare mai largă și fiecare parte acordă această autorizație în măsura în care acest lucru este permis de actele cu putere de lege și de actele sale administrative.

                     4.

                     Informațiile obținute cu prilejul seminariilor sau al altor reuniuni, al detașării de personal și al utilizării instalațiilor în temeiul prezentului acord rămân confidențiale în măsura în care recipientul unor astfel de informații confidențiale sau privilegiate a fost avertizat cu privire la caracterul confidențial al informațiilor comunicate la momentul comunicării acestora în conformitate cu alineatul (1) anterior și sunt tratate după cum se prevede la alineatele (2) și (3) anterioare.

                     5.

                     În cazul în care una din părți realizează că nu va putea, sau se așteaptă în mod rezonabil să nu poată, să se conformeze restricțiilor și condițiilor de diseminare prevăzute la punctele 2, 3 și 4 anterioare, aceasta informează imediat cealaltă parte. Ulterior, părțile se consultă pentru a stabili măsurile adecvate care urmează să fie adoptate.

               III.   Drepturile de proprietate intelectuală ale persoanelor în activitățile indirecte de cooperare

         Fiecare parte garantează că drepturile de proprietate intelectuală ale persoanelor celeilalte părți care participă la programe și proiecte de cercetare și dezvoltare derulate de prima dintre părți, de agențiile sau instituțiile oficiale ale acesteia, respectă convențiile internaționale pertinente care sunt obligatorii pentru Guvernul Japoniei și pentru Comunitate sau statele membre ale acesteia, inclusiv Acordul privind aspectele comerciale ale drepturilor de proprietate intelectuală din anexa 1C la Acordul de la Marrakech privind constituirea Organizației Internaționale a Comerțului, precum și Actul de la Paris din 24 iulie 1971 al Convenției de la Berna privind protecția operelor literare și artistice și Actul de la Stockholm din 14 iulie 1967 al Convenției de la Paris privind protecția proprietății industriale.


title: 2011/604/UE: Decizia Parlamentului European din 10 mai 2011 privind descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene aferent exercițiului financiar 2009#Rezoluția Parlamentului European din 10 mai 2011 conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene aferent exercițiului financiar 2009

text:
               27.9.2011

               RO

               Jurnalul Oficial al Uniunii Europene

               L 250/224

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene aferent exercițiului financiar 2009
   (2011/604/UE)
   PARLAMENTUL EUROPEAN,

               —

               având în vedere conturile anuale finale ale Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene pentru exercițiul financiar 2009,

               —

               având în vedere Raportul Curții de Conturi privind conturile anuale ale Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene pentru exercițiul financiar 2009, însoțit de răspunsurile Agenției (1),

               —

               având în vedere Recomandarea Consiliului din 15 februarie 2011 (05892/2011 – C7-0052/2011),

               —

               având în vedere articolul 276 din Tratatul CE și articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 2007/2004 al Consiliului din 26 octombrie 2004 de instituire a Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene (3), în special articolul 30,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0145/2011),

               1.

               acordă directorului executiv al Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene descărcarea de gestiune pentru execuția bugetului Agenției aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 338, 14.12.2010, p. 40.

      (2)  JO L 248, 16.9.2002, p. 1.

      (3)  JO L 349, 25.11.2004, p. 1.

      (4)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 10 mai 2011
      conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale Statelor Membre ale Uniunii Europene aferent exercițiului financiar 2009
      PARLAMENTUL EUROPEAN,

                  —

                  având în vedere conturile anuale finale ale Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene pentru exercițiul financiar 2009,

                  —

                  având în vedere Raportul Curții de Conturi privind conturile anuale ale Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene pentru exercițiul financiar 2009, însoțit de răspunsurile Agenției (1),

                  —

                  având în vedere Recomandarea Consiliului din 15 februarie 2011 (05892/2011 – C7-0052/2011),

                  —

                  având în vedere articolul 276 din Tratatul CE și articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (CE) nr. 2007/2004 al Consiliului din 26 octombrie 2004 de instituire a Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene (3), în special articolul 30,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0145/2011),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2009 și cu privire la legalitatea și regularitatea operațiunilor subiacente;

                  B.

                  întrucât, la 5 mai 2010, Parlamentul a acordat directorului executiv al Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene descărcarea de gestiune pentru execuția bugetului Agenției aferent exercițiului financiar 2008 (5) și, în rezoluția care însoțea decizia privind descărcarea de gestiune, Parlamentul, printre altele:

                              —

                              s-a arătat îngrijorat de faptul că Curtea de Conturi a constatat mai multe deficiențe pe care le revelase deja în rapoartele sale anuale pentru 2006 și 2007, în special în ceea ce privește:

                                          (i)

                                          nivelul ridicat de reportări și anulări (nu au fost utilizate 49 % din creditele disponibile pentru 2008, aproape 69 % din creditele pentru 2007 și 55 % din creditele pentru 2006);

                                          (ii)

                                          contractarea unor angajamente juridice înainte de angajamentele bugetare corespondente;

                                          (iii)

                                          constatarea Curții de Conturi conform căreia procedurile de recrutare nu sunt conforme cu normele, în special în ceea ce privește transparența și caracterul nediscriminatoriu al procedurilor în cauză;

                              —

                              invită Agenția să își amelioreze gestiunea financiară, în special în ceea ce privește creșterea bugetului său aferent exercițiilor financiare 2007 și 2008;

                  C.

                  întrucât 2008 a fost al patrulea an complet de funcționare a Agenției;

                  D.

                  întrucât bugetul Agenției pentru exercițiul 2009 s-a ridicat la 88 800 000 EUR, reprezentând o creștere de aproape 28 % comparativ cu exercițiul anterior,

                  1.

                  constată cu satisfacție că, pentru exercițiul financiar 2009, Curtea de Conturi a reușit să obțină asigurări rezonabile cu privire la fiabilitatea conturilor anuale ale Agenției sub toate aspectele semnificative, precum și cu privire la legalitatea și regularitatea operațiunilor subiacente, în ansamblul lor;

         Majorarea substanțială a bugetului

                  2.

                  constată că bugetul Agenției a crescut substanțial în cursul ultimelor patru exerciții; remarcă faptul că, pentru exercițiul financiar 2009, bugetul a crescut de peste trei ori comparativ cu bugetul 2006 (19 200 000 EUR);

         Performanță

                  3.

                  salută faptul că, în iunie 2009, consiliul de administrație al Agenției a adoptat un plan multianual pentru perioada 2010-2013, în ciuda faptului că acest lucru nu este prevăzut în regulamentul său de bază; subliniază importanța acestui plan multianual pentru o mai bună planificare a activităților Agenției și o mai bună evaluare a riscurilor conexe; solicită totuși Agenției să stabilească rapid o legătură între programul său de lucru și previziunile sale financiare;

                  4.

                  solicită din nou Agenției să prezinte, în tabelul care trebuie anexat la viitorul raport al Curții de Conturi, o comparație între operațiunile realizate în exercițiul care face obiectul descărcării de gestiune și cele realizate în exercițiul precedent pentru a permite autorității care acordă descărcarea de gestiune să evalueze mai bine performanțele Agenției de la un exercițiu la altul;

                  5.

                  salută inițiativa Agenției de a lansa în 2009 așa numitul „sistem de gestionarea a performanței FRONTEX”, pentru a informa mai bine consiliul de administrație al Agenției oferindu-i date referitoare la impactul operațiunilor Agenției; ia act de faptul că acest nou sistem este destinat să promoveze o raportare axată într-o mai mare măsură pe rezultate, care completează indicatorii privind intrările și ieșirile; solicită totuși Agenției să furnizeze informații privind impactul operațiunilor sale și să informeze autoritatea care acordă descărcarea de gestiune cu privire la aceasta;

                  6.

                  subliniază că descărcarea de gestiune pentru execuția bugetului Agenției ar trebui să se bazeze în mai mare măsură pe performanțele acesteia din cursul exercițiului;

         Cooperarea cu statele membre

                  7.

                  solicită Agenției să își îmbunătățească gestiunea financiară în ceea ce privește rambursarea costurilor suportate de statele membre prin identificarea, în cooperare cu acestea, a cauzelor problemei pentru a aplica, împreună, soluțiile adecvate;

         Reportări și anulări de credite

                  8.

                  este îngrijorat de faptul că Curtea de Conturi a semnalat reportări pe care le revelase deja în rapoartele sale anuale pentru 2006, 2007 și 2008; regretă în special nivelul ridicat de reportări și anulări înregistrate începând cu 2006;

                  9.

                  îndeamnă, prin urmare, Agenția să își îmbunătățească nivelul de execuție a creditelor elaborând instrucțiuni și proceduri adecvate pentru analizarea potențialelor reportări, astfel încât să reducă la minimum cuantumul creditelor reportate; consideră, de asemenea, că este important ca Agenția să își îmbunătățească programarea și monitorizarea activităților;

                  10.

                  se arată îngrijorat și de faptul că Agenția a fost nevoită să anuleze credite (13 900 000 EUR pentru 2009 și 13 000 000 EUR pentru 2008);

                  11.

                  remarcă faptul că, potrivit raportului Curții de Conturi, au fost efectuate 28 de transferuri bugetare din cauză că procedurile pentru elaborarea bugetului nu au fost suficient de riguroase; observă, de asemenea, că, până la sfârșitul lui 2009, 6 din cele 39 de linii bugetare aferente titlului II – Cheltuieli administrative nu fuseseră utilizate, iar 35 % din creditele aferente au fost anulate;

                  12.

                  subliniază că un nivel ridicat de reportări și anulări demonstrează incapacitatea Agenției de a gestiona o majorare atât de importantă a bugetului său; se întreabă, prin urmare, dacă nu ar fi mai responsabil ca autoritățile bugetare să acorde mai multă atenție, pe viitor, deciziilor de a majora bugetul Agenției, ținând seama de timpul necesar pentru realizarea noilor activități; solicită, prin urmare, Agenției să îi furnizeze detalii ample privind fezabilitatea angajamentelor viitoare;

                  13.

                  salută totuși inițiativa Agenției de a-și dezvolta în continuare sistemul de programare și monitorizare a termenelor prevăzute în contractele privind granturile; remarcă, de asemenea, că, începând cu 2009, Agenția a aplicat un proces de evaluare și gestionare a riscurilor pentru activitățile sale;

         Gestionarea granturilor

                  14.

                  observă că, pentru al doilea an consecutiv, Curtea de Conturi a remarcat că Agenția a efectuat plăți în temeiul unor decizii unilaterale de a acorda granturi semnate de Agenție, deși normele în vigoare nu prevăd acest tip de instrument; remarcă că suma plătită în 2009 a fost de peste 28 000 000 EUR, iar în 2008 a fost de 17 000 000 EUR; salută totuși inițiativa luată de Agenție, ca urmare a observațiilor Curții, de a semna un acord-cadru de parteneriat cu autoritățile de frontieră ale statelor membre;

                  15.

                  solicită Agenției să își îmbunătățească gestionarea granturilor prin:

                              —

                              controale la fața locului asupra beneficiarilor de granturi;

                              —

                              promovarea unor costuri unitare standard pe categorii în locul granturilor bazate pe rambursarea costurilor eligibile;

                              —

                              descrierea clară, comunicarea și monitorizarea responsabilităților diverșilor actori;

                              —

                              elaborarea unui plan operațional cu acordul tuturor actorilor;

         Acuratețea bugetului operațional

                  16.

                  remarcă cu îngrijorare faptul că, potrivit Curții de Conturi, costurile pentru prefinanțarea autorităților de frontieră în cele 8 cazuri auditate au fost supraevaluate cu 27 %; observă, de asemenea, că pentru activitățile încheiate în 2009 au fost emise peste 40 de ordine de recuperare vizând avansuri plătite în exces;

         Resurse umane

                  17.

                  salută inițiativa Agenției de a lua măsuri pentru a spori obiectivitatea și transparența proceselor de recrutare în conformitate cu recomandările Parlamentului; remarcă faptul că Agenția a adoptat norme de aplicare și orientări interne pentru membrii comisiilor de selecție; felicită în special Agenția pentru adoptarea, în noiembrie 2010, a unei politici de recrutare care include următoarele măsuri concrete: respectarea termenelor pentru numirea membrilor din comisiile de selecție, pregătirea în avans a întrebărilor pentru interviuri și a conținutului testelor scrise, evaluarea anonimă a testelor scrise; pregătirea de modele de răspuns pentru întrebările la interviuri și testele scrise, elaborarea de procese-verbale ale proceselor de recrutare, dezvoltarea unui instrument informatic de recrutare care să fie utilizat începând din 2011 pentru a facilita procesele de recrutare și de selecție;

         Audit intern

                  18.

                  ia act de faptul că Serviciul de Audit Intern (IAS) a realizat, în 2009, un audit privind gestionarea granturilor destinat să evalueze următoarele elemente: planificarea anuală a granturilor, instrumentele juridice utilizate, utilizarea granturilor și monitorizarea și raportarea;

                  19.

                  ia act de faptul că, dintre cele 19 recomandări emise de IAS cu privire la măsurile luate în urma unor recomandări anterioare, șase au fost aplicate în mod adecvat și eficace, 10 sunt în curs de aplicare, iar altele trei sunt finalizate urmând a fi verificate de IAS; solicită totuși directorului Agenției să informeze autoritatea care acordă descărcarea de gestiune cu privire la conținutul recomandărilor considerate de IAS a fi „foarte importante” și cu privire la măsurile luate pentru a le da curs;

                  20.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2011 (6) referitoare la performanțele, gestiunea financiară și controlul agențiilor.

         (1)  JO C 338, 14.12.2010, p. 40.

         (2)  JO L 248, 16.9.2002, p. 1.

         (3)  JO L 349, 25.11.2004, p. 1.

         (4)  JO L 357, 31.12.2002, p. 72.

         (5)  JO L 252, 25.9.2010, p. 211.

         (6)  Texte adoptate, P7_TA(2011)0163 (a se vedea pagina 269 din prezentul Jurnal Oficial).


title: 2013/594/UE: Decizia Parlamentului European din 17 aprilie 2013 privind descărcarea de gestiune pentru execuția bugetului Autorității Europene pentru Valori Mobiliare și Piețe aferent exercițiului financiar 2011#Rezoluția Parlamentului European din 17 aprilie 2013 conținând observațiile care fac parte integrantă din decizia privind descărcarea de gestiune pentru execuția bugetului Autorității Europene pentru Valori Mobiliare și Piețe aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/282

         DECIZIA PARLAMENTULUI EUROPEAN
   din 17 aprilie 2013
   privind descărcarea de gestiune pentru execuția bugetului Autorității Europene pentru Valori Mobiliare și Piețe aferent exercițiului financiar 2011
   (2013/594/UE)
   PARLAMENTUL EUROPEAN,

               —

               având în vedere conturile anuale finale ale Autorității Europene pentru Valori Mobiliare și Piețe pentru exercițiul financiar 2011,

               —

               având în vedere Raportul Curții de Conturi privind conturile anuale ale Autorității Europene pentru Valori Mobiliare și Piețe pentru exercițiul financiar 2011, însoțit de răspunsurile autorității (1),

               —

               având în vedere Recomandarea Consiliului din 12 februarie 2013 (05753/2013 – C7–0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (4), în special articolul 64,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru afaceri economice și monetare (A7-0115/2013),

               1.

               acordă directorului executiv al Autorității Europene pentru Valori Mobiliare și Piețe descărcarea de gestiune pentru execuția bugetului autorității aferent exercițiului financiar 2011;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Autorității Europene pentru Valori Mobiliare și Piețe, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 157.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 331, 15.12.2010, p. 84.

      (5)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 17 aprilie 2013
      conținând observațiile care fac parte integrantă din decizia privind descărcarea de gestiune pentru execuția bugetului Autorității Europene pentru Valori Mobiliare și Piețe aferent exercițiului financiar 2011
      PARLAMENTUL EUROPEAN,

                  —

                  având în vedere conturile anuale finale ale Autorității Europene pentru Valori Mobiliare și Piețe pentru exercițiul financiar 2011,

                  —

                  având în vedere Raportul Curții de Conturi privind conturile anuale ale Autorității Europene pentru Valori Mobiliare și Piețe pentru exercițiul financiar 2011, însoțit de răspunsurile autorității (1),

                  —

                  având în vedere Recomandarea Consiliului din 12 februarie 2013 (05753/2013 – C7–0041/2013),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (4), în special articolul 64,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru afaceri economice și monetare (A7-0115/2013),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale Autorității Europene pentru Valori Mobiliare și Piețe („autoritatea”) aferente exercițiului financiar 2011 și cu privire la legalitatea și regularitatea operațiunilor subiacente;

                  B.

                  întrucât autoritatea, o agenție nou înființată cu sediul la Paris, a fost instituită prin Regulamentul (UE) nr. 1095/2010 și și-a început oficial operațiunile la 1 ianuarie 2011 ca autoritate independentă;

                  C.

                  întrucât autoritatea ar trebui analizată în contextul tranziției sale legale de la predecesorul său, Comitetul autorităților europene de reglementare a piețelor valorilor mobiliare (CESR), asociație franceză; întrucât, ca urmare a acestui fapt, autoritatea a preluat, în plus față de noul său mandat, toate sarcinile și responsabilitățile existente și curente de la CESR (toate activele, pasivele și toate operațiunile în curs ale CESR au fost transferate automat nou-înființatei autorități);

                  D.

                  întrucât autoritatea face parte integrantă din Sistemul european al supraveghetorilor financiari și lucrează în strânsă cooperare cu celelalte autorități europene de supraveghere, Autoritatea Bancară Europeană și Autoritatea europeană de asigurări și pensii ocupaționale, în cadrul comitetului mixt, precum și cu Comitetul European pentru Risc Sistemic;

                  E.

                  întrucât bugetul general alocat autorității pentru exercițiul financiar 2011 a fost de 16 964 913,92 EUR;

                  F.

                  întrucât, în conformitate cu regulamentul de înființare (6), 60 % din bugetul pe 2011 a fost finanțat prin contribuții de la statele membre și de la țările membre ale Asociației Europene a Liberului Schimb (AELS), iar 40 % a fost finanțat din bugetul Uniunii;

                  G.

                  întrucât, la sfârșitul anului 2011, autoritatea a înregistrat un sold bugetar pozitiv de 4 457 244,82 EUR (7) (după deducerea diferențelor de curs valutar în valoare de 4 645,56 EUR), cuantum care apoi a fost înscris în conturi ca pasiv față de Comisie;

         Gestiunea bugetară și financiară

                  1.

                  constată că, potrivit conturilor anuale, contribuția inițială a Uniunii la bugetul autorității a fost de 6 784 000 EUR pentru 2011; ia act de faptul că 2011 a fost pentru autoritate primul an de activitate;

                  2.

                  ia act de faptul că, potrivit conturilor anuale, bugetul general al autorității pe 2011 s-a ridicat la 16 964 913,92 EUR (din care 9 857 457,23 EUR contribuție de la statele membre, 257 288,76 EUR contribuție din partea observatorilor și 66 167,93 EUR reprezentând „Alte venituri”);

                  3.

                  solicită Comisiei să examineze toate opțiunile pentru o nouă finanțare durabilă pe termen lung a autorității, care să asigure independența acesteia în contextul viitoarei revizuiri a activității și a mecanismelor financiare ale agențiilor realizată de către Comisie, ale cărei rezultate vor fi prezentate cel târziu la 2 ianuarie 2014;

                  4.

                  invită Comisia să evalueze posibilitatea prezentării unei propuneri care să garanteze faptul că bugetele celor trei autorități europene de supraveghere (AES) sunt finanțate în totalitate de la bugetul Uniunii;

                  5.

                  ia act cu îngrijorare de faptul că dispozițiile aplicabile din Regulamentul financiar nu sunt pe deplin adaptate schemei de finanțare a autorității, deoarece un procent de 60 % din bugetul acesteia este finanțat de contribuții din partea statelor membre și a țărilor membre ale AELS; consideră că acest aspect ar trebui abordat cel mai târziu cu ocazia următoarei revizuiri a Regulamentului financiar în ceea ce privește agențiile și solicită Comisiei să evalueze această situație și să raporteze în consecință autorității care acordă descărcarea de gestiune;

                  6.

                  constată că, potrivit conturilor anuale, în 2011 principalul scop al autorității a fost înființarea și continuarea extinderii;

                  7.

                  subliniază că este important ca bugetul alocat și posturile disponibile, pe de o parte, și sarcinile încredințate autorității, pe de altă parte, să se afle în concordanță deoarece, în caz de nepotrivire între acestea, rezultatul ar fi un dezechilibru de personal în ceea ce privește recrutarea personalului autorității, pe de o parte, și implicarea experților naționali, pe de altă parte; este preocupat de modificarea de către Comisie a schemei de personal sub forma în care aceasta a fost propusă de autoritate, fără a se indica în mod clar acest lucru; îndeamnă Comisia să acționeze în deplină transparență cu privire la această problemă și la alte probleme;

                  8.

                  ia act, în acest sens, de preocupările exprimate în concluziile preliminare ale evaluării sectorului financiar din Uniune efectuate de FMI în decembrie 2012, în care se recomandă o majorare a resurselor și o sporire a competențelor autorităților europene de supraveghere, acestea fiind necesare pentru îndeplinirea cu succes a mandatelor acestora, sporindu-le totodată independența operațională;

                  9.

                  constată, potrivit conturilor anuale, că la reuniunea de inaugurare a autorității de la 11 ianuarie 2011, consiliul de administrație a adoptat și a aprobat principalele norme financiare și regulamentul financiar al autorității pentru a-i permite acesteia să își exercite competențele ca autoritate europeană;

         Tranziția de la CESR

                  10.

                  constată că, potrivit conturilor anuale, decizia politică de a transforma CESR în autoritate în ianuarie 2011 a fost luată în septembrie 2010, ceea ce a lăsat un interval de timp de numai patru luni pentru înființarea autorității, în timp ce intervalul obișnuit pentru astfel de sarcini este estimat la doi ani;

                  11.

                  ia act de faptul că primul trimestru din 2011 a fost dedicat transferului de active de la CESR la autoritate și punerii în aplicare a normelor Uniunii în materie de circuite financiare, recrutări și achiziții, precum și formării în aceste domenii; în plus, ia act de faptul că al doilea trimestru a fost marcat de mutarea autorității în noul spațiu, urmată de semnarea unui nou contract de închiriere în decembrie 2010; ia act de executarea de lucrări în noile incinte din martie până în iunie 2011;

                  12.

                  constată, pe baza conturilor anuale, că în al treilea și al patrulea trimestru, atunci când s-au revizuit organigrama și procedurile de recrutare ale autorității, au fost recrutați noi manageri (un nou președinte în aprilie 2011 și un nou director executiv în iunie 2011), iar autoritatea și-a dezvoltat activitatea;

                  13.

                  ia act de faptul că, potrivit autorității, aspectele susmenționate și timpul limitat de pregătire pentru începerea activităților explică subutilizarea bugetară din 2011;

         Sistemul de contabilitate

                  14.

                  constată că, potrivit conturilor anuale, structura standard și structura generală a bugetului adoptate de autoritate la începutul lui 2011 a trebuit să fie adaptate în conformitate cu nevoile reale ale autorității;

                  15.

                  observă, pe baza conturilor anuale, că în aprilie 2011 autoritatea a introdus contabilitatea pe bază de angajamente (ABAC), sistemul contabil folosit de Comisie pentru contabilitatea bugetară; în plus, constată că, în perioada de tranziție din ianuarie până în aprilie 2011, autoritatea a utilizat un sistem bazat pe foi de calcul, iar în aprilie s-a realizat trecerea la sistemul ABAC/SAP final folosit de Comisie;

                  16.

                  constată, pe baza conturilor anuale, că autoritatea își gestionează contabilitatea bugetară folosind sistemul ABAC, iar contabilitatea generală este gestionată prin sistemul SAP, care are o interfață directă cu sistemul de contabilitate generală al Comisiei; ia act, de asemenea, de faptul că diversele rapoarte bugetare și financiare sunt produse folosind instrumentul de raportare Business Objects;

                  17.

                  constată că, potrivit autorității, aceasta a implementat în 2011 validarea sistemului său contabil printr-o metodă cu control total și solicită autorității să pună la dispoziția autorității care acordă descărcarea de gestiune raportul de control pe 2012 privind „Validarea sistemelor contabile”, în conformitate cu criteriile specificate de Comisie (DG Buget);

         Execuția bugetară

                  18.

                  constată, pe baza conturilor anuale, că autoritatea a înregistrat o rată de execuție bugetară de 75,7 % pentru plăți și de 62,5 % pentru angajamente la sfârșitul anului 2011;

                  19.

                  ia act de faptul că, potrivit conturilor anuale (8), au fost reportate din 2011 în 2012 credite în valoare de 1 901 218,61 EUR, din care aproximativ 250 000 EUR este posibil să trebuiască dezangajate ulterior;

                  20.

                  ia act de faptul că nivelul de execuție a creditelor de angajament de la titlul I („Cheltuieli cu personalul”) a fost de 84,95 % și de 82,46 % la titlul II („Cheltuieli administrative”); ia act de faptul că 2011 a fost un an de tranziție de la CESR la o autoritate europeană și un an pregătitor pentru noi proceduri și cereri; solicită autorității să informeze autoritatea care acordă descărcarea de gestiune cu privire la acțiunile realizate pentru a îmbunătăți nivelurile de execuție, deoarece nivelul redus de execuție arată existența unor dificultăți în planificarea și execuția bugetului;

                  21.

                  ia act de faptul că autoritatea se află în perioada sa inițială de dezvoltare; ia act de faptul că bugetul pentru salarii a fost, prin urmare, mai mare decât necesarul, deoarece nu toți membrii personalului au putut fi recrutați la începutul anului; remarcă în continuare faptul că existența unui personal într-un număr mai redus decât cel înscris în buget a avut un efect corespunzător asupra execuției de la titlul II;

                  22.

                  ia act de faptul că toate transferurile bugetare au fost efectuate în cadrul aceluiași titlu, în afară de suma de 250 000 EUR transfer net care a fost mutată de la titlul I la titlul II pentru a contribui la acoperirea costurilor de renovare a noilor spații;

                  23.

                  ia act, pe baza conturilor anuale, de nivelul redus de execuție a creditelor de angajament – 46,92 % – de la titlul III („Cheltuieli operaționale”); ia act de faptul că aproape 1 000 000 EUR în credite de angajament de la titlul III au fost reportați pentru a acoperi proiecte IT care au făcut parte din programul de lucru pe 2011 dar care, din cauza întârzierilor în procesul legislativ, au demarat cu întârziere; solicită autorității să informeze autoritatea care acordă descărcarea de gestiune cu privire la măsurile luate pentru a îmbunătăți nivelurile de execuție, deoarece nivelul redus de execuție arată existența unor dificultăți în planificarea și execuția bugetului;

                  24.

                  constată că angajamentele pentru care a fost deosebit de dificil să se aprecieze cheltuielile s-au referit la impozitele datorate autorităților franceze, la comisioanele pentru agențiile de turism și la activitățile de formare pentru supraveghetori care nu au fost realizate direct de către autoritate;

                  25.

                  ia act de faptul că autoritatea a ținut seama de modelul de cheltuieli pentru 2011 și de faptul că bugetul pe 2012 a fost reprofilat și că, pentru bugetul pe 2013, atât la titlul I, cât și la titlul II, autoritatea a ținut cont de faptul că, într-o perioadă de creștere, nu toate posturile din schema de personal vor fi ocupate de la începutul anului;

                  26.

                  ia act de faptul că, potrivit autorității, din cauza dificultăților tehnice și a implementării cu întârziere a sistemului ABAC, creditele bugetare corespunzătoare nu au fost înscrise în contabilitate decât la sfârșitul anului 2011;

                  27.

                  ia act de faptul că Curtea de Conturi a identificat un număr de cazuri, a căror valoare totală se ridică la 207 442 EUR, în care creditele de plată reportate în 2012 nu corespundeau angajamentelor juridice asumate; solicită autorității să informeze autoritatea care acordă descărcarea de gestiune cu privire la acțiunile întreprinse pentru a evalua această deficiență, deoarece respectivele reportări nu au fost corecte și ar trebui anulate;

                  28.

                  constată că autoritatea și-a îmbunătățit gestionarea activelor imobilizate; în plus, ia act de faptul că, în ceea ce privește activele imobilizate, autoritatea a pus în aplicare de la 1 ianuarie 2012 fișe de pontaj pentru personalul intern care lucrează la proiecte IT și că procedurile aferente sunt în curs de a fi îmbunătățite;

         Sisteme de control

                  29.

                  constată că standardele de control intern ale autorității au fost adoptate în 2012 și că tot în 2012 a fost numit un coordonator de control intern;

                  30.

                  salută decizia Consiliului de administrație al autorității, adoptată la 11 ianuarie 2011, cu privire la termenii și condițiile pentru investigațiile interne privind prevenirea fraudei, a corupției și a altor activități ilegale care dăunează intereselor Uniunii; subliniază faptul că această decizie urmează îndeaproape textul deciziei-model anexate la Acordul interinstituțional din 25 mai 1999 și marchează aderarea autorității la acordul respectiv;

                  31.

                  ia act de faptul că autoritatea a adoptat majoritatea normelor de aplicare a Statutului funcționarilor, dar că o parte dintre aceste norme nu sunt încă confirmate sau finalizate;

                  32.

                  ia act de situația actuală, care este identică pentru cele trei AES:

                              —

                              14 norme de aplicare au fost adoptate în 2011;

                              —

                              cinci norme de aplicare au fost adoptate în 2012;

                              —

                              șapte norme de aplicare își așteaptă confirmarea din partea colegiului Comisiei sau a DG Resurse Umane;

                              —

                              patru norme de aplicare prin care cele trei AES au fost obligate în cele din urmă să revizuiască normele pe baza noilor modele în conformitate cu noul Statut al funcționarilor nu au fost aprobate de Comisie;

         Proceduri de recrutare

                  33.

                  constată că procedurile de recrutare ale autorității au devenit concordante cu recomandările Curții de Conturi; solicită autorității să informeze autoritatea care acordă descărcarea de gestiune cu privire la măsurile luate în continuare pentru a îmbunătăți procedurile de recrutare; consideră că unele dispoziții din Statutul funcționarilor pot crea sarcini administrative considerabile; prin urmare, solicită Comisiei să permită introducerea unui anumit grad de simplificare în temeiul dispozițiilor de la articolul 110 din Statutul funcționarilor în ceea ce privește agențiile;

                  34.

                  ia act, pe baza conturilor anuale (9), că 2011 a fost pentru autoritate un an crucial în ceea ce privește crearea și extinderea echipei de resurse umane pentru a se dota în mod adecvat pentru îndeplinirea noilor sale funcții și sarcini; ia act de faptul că, la 31 decembrie 2012, personalul autorității era compus din 50 de agenți temporari, trei membri ai personalului angajați cu contracte de drept francez preluați de la organizația anterioară, cinci agenți contractuali, doi experți naționali detașați și doi stagiari;

                  35.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 17 aprilie 2013 (10) referitoare la performanțele, gestiunea financiară și controlul agențiilor.

         (1)  JO C 388, 15.12.2012, p. 157.

         (2)  JO L 248, 16.9.2002, p. 1.

         (3)  JO L 298, 26.10.2012, p. 1.

         (4)  JO L 331, 15.12.2010, p. 84.

         (5)  JO L 357, 31.12.2002, p. 72.

         (6)  JO L 331, 15.12.2010, p. 12, articolul 62 alineatul (1).

         (7)  Conturile anuale pe 2011, p. 27.

         (8)  Conturile anuale pe 2011, p. 42.

         (9)  Conturile anuale pe 2011, p. 46.

         (10)  Texte adoptate, P7_TA(2013)0134 (a se vedea pagina 374 din prezentul Jurnal Oficial).


title: 2011/600/UE: Decizia Parlamentului European din 10 mai 2011 privind descărcarea de gestiune pentru execuția bugetului Eurojust aferent exercițiului financiar 2009#Rezoluția Parlamentului European din 10 mai 2011 conținând observațiile care fac parte integrantă din decizia privind descărcarea de gestiune pentru execuția bugetului Eurojust aferent exercițiului financiar 2009

text:
               27.9.2011

               RO

               Jurnalul Oficial al Uniunii Europene

               L 250/215

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului Eurojust aferent exercițiului financiar 2009
   (2011/600/UE)
   PARLAMENTUL EUROPEAN,

               —

               având în vedere conturile anuale finale ale Eurojust pentru exercițiul financiar 2009,

               —

               având în vedere Raportul Curții de Conturi privind conturile anuale ale Eurojust pentru exercițiul financiar 2009, însoțit de răspunsurile Eurojust (1),

               —

               având în vedere Recomandarea Consiliului din 15 februarie 2011 (05892/2011 – C7-0052/2011),

               —

               având în vedere articolul 276 din Tratatul CE și articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Decizia 2002/187/JAI a Consiliului din 28 februarie 2002 de instituire a Eurojust în scopul consolidării luptei împotriva formelor grave de criminalitate (3), în special articolul 36,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0133/2011),

               1.

               acordă directorului administrativ al Eurojust descărcarea de gestiune pentru execuția bugetului Eurojust aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului administrativ al Eurojust, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 338, 14.12.2010, p. 144.

      (2)  JO L 248, 16.9.2002, p. 1.

      (3)  JO L 63, 6.3.2002, p. 1.

      (4)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 10 mai 2011
      conținând observațiile care fac parte integrantă din decizia privind descărcarea de gestiune pentru execuția bugetului Eurojust aferent exercițiului financiar 2009
      PARLAMENTUL EUROPEAN,

                  —

                  având în vedere conturile anuale finale ale Eurojust pentru exercițiul financiar 2009,

                  —

                  având în vedere Raportul Curții de Conturi privind conturile anuale ale Eurojust pentru exercițiul financiar 2009, însoțit de răspunsurile Eurojust (1),

                  —

                  având în vedere Recomandarea Consiliului din 15 februarie 2011 (05892/2011 – C7-0052/2011),

                  —

                  având în vedere articolul 276 din Tratatul CE și articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Decizia 2002/187/JAI a Consiliului din 28 februarie 2002 de instituire a Eurojust în scopul consolidării luptei împotriva formelor grave de criminalitate (3), în special articolul 36,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0133/2011),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2009 și cu privire la legalitatea și regularitatea operațiunilor subiacente;

                  B.

                  întrucât, la 5 mai 2010, Parlamentul a acordat descărcarea de gestiune directorului administrativ al Eurojust pentru execuția bugetului Agenției aferent exercițiului financiar 2008 (5) și întrucât, în rezoluția sa care însoțește decizia de descărcare de gestiune, Parlamentul:

                              —

                              a salutat încheierea la 24 septembrie 2008 a Acordului practic privind modalitățile de cooperare dintre Eurojust și Oficiul European de Luptă Antifraudă;

                              —

                              a luat act de constatarea Curții conform căreia, în 2008, Agenția întâmpina încă dificultăți în reportarea creditelor, chiar dacă suma era mai mică decât în exercițiul precedent (13 % din creditele bugetare finale, față de 25 % din creditele reportate în 2007);

                              —

                              a regretat faptul că, încă o dată, Curtea a constatat deficiențe în procedurile de achiziții publice, la fel ca în cazul celor trei exerciții financiare precedente;

                  C.

                  întrucât bugetul Agenției a fost de 26 400 000 EUR în 2009, cu 6,4 % mai mult decât în exercițiul financiar 2008,

         Performanță

                  1.

                  salută inițiativa Agenției de a include indicatori-cheie de performanță în planurile sale pentru unități pentru 2010; cu toate acestea, invită Agenția să informeze autoritatea care acordă descărcarea de gestiune cu privire la acești indicatori-cheie și la legătura lor cu obiectivele, bugetul și programul de lucru al Eurojust; consideră de fapt că punerea în relație a indicatorilor cu obiectivele, bugetul și programul de lucru al Agenției va permite părților interesate să evalueze mai bine performanța Eurojust;

                  2.

                  salută inițiativa Agenției de a prezenta, în tabelul anexat la raportul pentru 2009 al Curții de Conturi, o comparație între operațiunile realizate în decursul exercițiilor 2008 și 2009 pentru a permite autorității care acordă descărcarea de gestiune să evalueze cu mai multă eficacitate performanțele Agenției de la un exercițiu la altul;

         Reportarea creditelor

                  3.

                  constată cu satisfacție că Curtea de Conturi nu a prezentat comentarii cu privire la nivelul de reportări și anulări de credite în 2009;

                  4.

                  subliniază că descărcarea de gestiune pentru execuția bugetului Agenției ar trebui să se bazeze în mai mare măsură pe performanțele acesteia din cursul exercițiului financiar;

                  5.

                  invită Agenția să informeze autoritatea care acordă descărcarea de gestiune cu privire la măsurile adoptate pentru a evita reportarea creditelor, problemă care a fost constant semnalată în procedurile anterioare de descărcare de gestiune;

         Îmbunătățirea procedurilor de achiziții publice

                  6.

                  felicită Agenția pentru instituirea unor măsuri cu scopul de a estima valoarea de piață a produselor/serviciilor relevante înainte de a începe procedura de achiziții publice; consideră că această inițiativă este o practică importantă de urmat și de alte agenții; salută, în plus, planul anual de achiziții publice pentru 2009 al Agenției, care a fost foarte util pentru unitățile și serviciile Agenției în gestionarea procedurilor lor de ofertare; consideră că aceste inițiative permit ordonatorului de credite să își îmbunătățească misiunea de orientare și control;

         Resurse umane

                  7.

                  se declară preocupat de constatarea repetată de către Curte a unor deficiențe în planificarea și punerea în aplicare a procedurilor de recrutare a personalului; constată în special persistența unui nivel prea ridicat al posturilor vacante (24 %), chiar dacă acesta este mai mic decât în 2008 (26 %) și în 2007 (33 %); în consecință, invită Agenția să conceapă un plan de acțiune cuprinzător privind recrutările pentru a reduce semnificativ procentajul de posturi vacante și să informeze autoritatea care acordă descărcarea de gestiune cu privire la acesta; salută totuși intenția Agenției de a reduce procentajul posturilor vacante la mai puțin de 8 % până la sfârșitului anului 2011;

                  8.

                  felicită Agenția pentru obiectivul atins în 2009 în ceea ce privește reducerea numărului de agenți temporari „interimari” de la 31 la 10 până la sfârșitului anului în cauză; invită totuși Agenția să reducă și mai mult acest număr conform recomandărilor Serviciului de Audit Intern (IAS);

                  9.

                  constată că Agenția și-a lansat noua procedură de recrutare în 2009, procedură care prevedea ca membrii juriului de selecție să invite la interviu doar candidații care obțin un punctaj de minimum 75 % la evaluarea preliminară și să înscrie pe listele de rezervă doar candidații care obțin un punctaj de minimum 75 % la interviu și la testele scrise;

                  10.

                  își exprimă îngrijorarea cu privire la declarația Curții de Conturi potrivit căreia trei din șase posturi de conducere de nivel mediu (șef de unitate) din cadrul Agenției au fost ocupate temporar de către membri ai personalului „interimari”; subliniază că această situație indică dificultăți în atragerea și menținerea unui personal adecvat; salută, cu toate acestea, planul Agenției de a adopta o decizie care să prevadă că evaluarea finală a candidaților se va baza pe combinația dintre nota acordată pe baza informațiilor din formularul de candidatură și rezultatul la interviu și la testele scrise; consideră că această abordare reprezintă o îmbunătățire a procedurilor de selecție ale Agenției, deoarece ține seama efectiv de meritele fiecărui candidat;

         Audit intern

                  11.

                  ia act de faptul că s-a dat curs la doar patru dintre cele 26 de recomandări formulate de IAS la 31 decembrie 2008 (dintre care două au fost considerate „critice”); constată, în plus, că IAS a mai emis o recomandare în decembrie 2009 și că în cazul a 15 din cele 23 de recomandări rămase se înregistrează întârzieri de peste 12 luni la punerea în aplicare; în consecință, invită Agenția să informeze autoritatea care acordă descărcarea de gestiune cu privire la motivele acestor întârzieri și să ia imediat măsuri pentru ameliorarea procedurii de recrutare, reducerea numărului de agenți interimari, restructurarea Unității de resurse umane, elaborarea unui plan de gestionare a resurselor umane, consolidarea monitorizării activităților de resurse umane și revizuirea conținutului registrului de excepții;

                  12.

                  salută inițiativa Agenției de a furniza autorității care acordă descărcarea de gestiune raportul anual de audit intern realizat de IAS privind Agenția; consideră că acest lucru este un semn de transparență și reprezintă o bună practică pe care ar trebui să o urmeze toate celelalte agenții vizate;

                  13.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2011 (6) referitoare la performanțele, gestiunea financiară și controlul agențiilor.

         (1)  JO C 338, 14.12.2010, p. 144.

         (2)  JO L 248, 16.9.2002, p. 1.

         (3)  JO L 63, 6.3.2002, p. 1.

         (4)  JO L 357, 31.12.2002, p. 72.

         (5)  JO L 252, 25.9.2010, p. 202.

         (6)  Texte adoptate, P7_TA(2011)0163 (a se vedea pagina 269 din prezentul Jurnal Oficial).